Document ID: 32014R1084

REGULAMENTUL (UE) NR. 1084/2014 AL COMISIEI
din 15 octombrie 2014
de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea difosfaților (E 450) ca agent de afânare și corector de aciditate în aluaturi gata preparate pe bază de drojdie
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
întrucât:
(1)
Anexa II la Regulamentul (CE) nr. 1333/2008 prevede o listă a Uniunii cu aditivii alimentari autorizați pentru utilizare în produsele alimentare și condițiile de utilizare a acestora.
(2)
Lista de aditivi alimentari a Uniunii poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului (2), fie la inițiativa Comisiei, fie în urma unei cereri.
(3)
O cerere de autorizare pentru utilizarea difosfaților (E 450) ca agent de afânare și corector de aciditate în aluaturi gata preparate pe bază de drojdie a fost prezentată la 7 iulie 2013 și a fost pusă la dispoziția statelor membre.
(4)
Pentru aluaturile proaspete care sunt folosite ca bază pentru prepararea de pizza, tarte sărate de tip „quiche”, tarte și produse similare este necesar un sistem de afânare bazat pe bicarbonat de sodiu (E 500), difosfați (E 450) și drojdie. Afânarea acestor aluaturi nu ar trebui să aibă loc în condiții de conservare la rece, ci ar trebui să fie declanșată în timpul preparării finale de către consumator. Bicarbonatul de sodiu joacă rolul cel mai important pentru afânare, în timp ce drojdia cu proprietăți de afânare redusă este necesară în special pentru dezvoltarea gustului aromatic tipic. Difosfații sunt necesari pentru a îndeplini funcția de corectori de aciditate, cu scopul de a controla formarea dioxidului de carbon din bicarbonatul de sodiu.
(5)
Un astfel de sistem de afânare bazat pe bicarbonat de sodiu, difosfați și drojdie poate fi utilizat ca alternativă la utilizarea de făină cu ferment, în care sunt autorizate niveluri mai ridicate de fosfați. În consecință, autorizarea utilizării difosfaților în aluaturi gata preparate pe bază de drojdie nu va conduce la o creștere a cantității de fosfați consumați. Prin urmare, este adecvată autorizarea utilizării difosfaților ca agent de afânare și corector de aciditate în aluaturi pe bază de drojdie, folosite ca bază pentru prepararea de pizza, tarte sărate de tip „quiche”, tarte și produse similare.
(6)
În conformitate cu articolul 3 alineatul (2) din Regulamentul (CE) nr. 1331/2008, pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, Comisia trebuie să solicite avizul Autorității Europene pentru Siguranța Alimentară, cu excepția cazului în care actualizarea în cauză nu este susceptibilă de a avea un efect asupra sănătății umane. Întrucât se consideră că autorizarea utilizării difosfaților drept corector de aciditate în aluaturi pe bază de drojdie, folosite ca bază pentru pizza, tarte sărate de tip „quiche”, tarte și produse similare nu prezintă probleme legate de siguranță, nu este necesar să se solicite avizul Autorității Europene pentru Siguranța Alimentară.
(7)
Prin urmare, anexa II la Regulamentul (CE) nr. 1333/2008 ar trebui modificată în consecință.
(8)
Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 octombrie 2014.

Labels: 0
3
17